REPUBLIKA HRVATSKA

OSJEČKO – BARANJSKA ŽUPANIJA

G R A D  O S I J E K

GRADSKO VIJEĆE

________________________________________________________________

PRIJEDLOG ODLUKE

O IZMJENAMA I DOPUNAMA ODLUKE O PRAVIMA I POMOĆIMA U SUSTAVU SOCIJALNE SKRBI GRADA OSIJEKA
Osijek, veljača 2025.

Na temelju članka 34. stavka 1. točke 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21- pročišćeni tekst i 8/24) Gradonačelnik Grada Osijeka ______ 2025., donosi
Z A K L J U Č A K

o utvrđivanju Prijedloga Odluke o izmjenama i dopunama
Odluke o pravima i pomoćima u sustavu socijalne skrbi Grada Osijeka 

I. 

Utvrđuje se Prijedlog Odluke o izmjenama i dopunama Odluke o pravima i pomoćima u sustavu socijalne skrbi Grada Osijeka te isti dostavlja Gradskom vijeću Grada Osijeka na razmatranje i donošenje.
II.

Potrebna objašnjenja na sjednici Gradskog vijeća Grada Osijeka dat će Romana Kovačević, dipl.iur., pročelnica Upravnog odjela za socijalnu zaštitu, umirovljenike i zdravstvo.

KLASA: 024-03/25-01/4

URBROJ: 2158-1-10/1-25-2

Osijek,  __. 2025.

                                                                                                          GRADONAČELNIK                                                                                                                               

                                                                                                           Ivan Radić, mag.oec.

Nositelj izrade materijala:
Upravni odjel za socijalnu zaštitu, 

umirovljenike i zdravstvo
PRIJEDLOG ODLUKE

O IZMJENAMA I DOPUNAMA ODLUKE O PRAVIMA I POMOĆIMA U SUSTAVU SOCIJALNE SKRBI GRADA OSIJEKA
- O b r a z l o ž e nj e  -

1.
PRAVNI TEMELJ ZA DONOŠENJE ODLUKE

Člankom 289. stavkom 7. Zakona o socijalnoj skrbi ("Narodne novine" br. 18/22, 46/22, 46/22, 119/22, 71/23 i 156/23) propisano je da jedinice lokalne i područne (regionalne) samouprave odnosno Grad Zagreb mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno navedenim Zakonom, na način propisan njihovim općim aktom, ako u svom proračunu imaju za to osigurana sredstva.

Člankom 35. točkom 2. Zakona o lokalnoj i područnoj (regionalnoj) samoupravi ("Narodne novine", br. 33/01., 60/01., 129/05., 109/07., 125/08., 36/09., 150/11., 144/12., 19/13., 137/15 ,123/17,98/19, 144/20.) propisano je da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave.

Člankom 19. stavkom 1. točkom 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21- pročišćeni tekst i 8/24) propisano je da Gradsko vijeće donosi opće i druge akte kojima uređuje pitanja iz samoupravnog djelokruga Grada Osijeka.
2.
RAZLOZI UPUĆIVANJA PRIJEDLOGA ODLUKE, OSNOVNA PITANJA 
KOJA TREBA UREDITI TE SVRHA KOJA SE ŽELI POSTIĆI 
UREĐIVANJEM ODNOSA NA PREDLOŽENI NAČIN

Gradsko vijeće Grada Osijeka donijelo je Odluku o pravima i pomoćima u sustavu socijalne skrbi Grada Osijeka (Službeni glasnik Grada Osijeka br. 14/16, 2/17, 6/18, 20A/18, 13A/20 i 18/22) kojom su utvrđena prava i pomoći u sustavu socijalne skrbi koje osigurava Grad Osijek propisana Zakonom o socijalnoj skrbi, prava i pomoći iznad standarda propisanih Zakonom, korisnici socijalne skrbi, uvjeti i način te postupak za ostvarivanje tih prava i pomoć.


U provedbi socijalne politike Grada postoje niz mjera putem kojim se umirovljenicima nastoji poboljšati kvaliteta života među kojima ističemo: isplatu mjesečnog dodatka umirovljeniku s malim mirovinama (svake godine cenzus za ostvarivanje ovoga prava povećava se kako bi se obuhvatio veći broj korisnika), isplatu Uskrsnice i Božićnice umirovljenicima (pri isplati ovih pomoći kontinuirano se prati usklađivanja/rast mirovina kako bi se zadržala postojeća socijalnu zaštitu, ali i proširio broj korisnika), organiziranje dnevnih aktivnosti kroz financiranje umirovljeničkih udruga, organiziranje izleta i plesnjaka kao mjere za smanjenje socijalne isključenosti, a trenutno se provode i dva kapitalna projekta: proširenje Doma za starije i nemoćne osobe u Osijeku kao i adaptacija odmarališta u Omišlju na Krku koji će koristiti i umirovljenici. Već dugi niz godina jedna od gradskih socijalnih mjera je i subvencija GPP-u za prijevoz umirovljenika. Kako osnovnom Odlukom nije predviđena navedena pomoć, potrebno je Odluku dopuniti na način da se umirovljenicima (bez obzira na dob i visinu mirovine) i osobama starijima od 65 godina koje nisu umirovljenici i ne ostvaruju prihod po osnovi radnog odnosa (plaća) omogućava besplatni javni gradski prijevoz. Dosada je navedeni prijevoz iz Proračuna Grada Osijeka bio subvencioniran, te su umirovljenici plaćali cijenu mjesečne umirovljeničke kartice ovisno o visini mirovine i zoni. Uvođenjem ove pomoći zasigurno ćemo doprinijeti boljim životnim uvjetima naših starijih sugrađana, povećat ćemo njihovu samostalnost i mobilnost ali i doprinijeti smanjenju njihove socijalne isključenosti. Navedenom pomoći, osim primarnog cilja povećanja kvalitete života, postići će se i dodatni cilj, a to je povećanje korištenja javnog prijevoza od strane većeg broja građana. Za ovaj besplatan javni gradski prijevoz koristit će se umirovljenička kartica Gradskog prijevoza putnika d.o.o. Osijek koju će korisnici mjesečno nadopunjavati. Grad Osijek će plaćati troškove prijevoza na temelju uredno ispostavljenog računa GPP-a za prethodni mjesec. 

Nadalje, predloženim izmjenama se mijenja način plaćanja usluge smještaja beskućnika u prihvatilište, zamjenjuju se iznosi navedeni u kunama u eure te se usklađuju nazivi sukladno Zakonu o socijalnoj skrbi.
3. 
OBRAZLOŽENJE SADRŽAJA ODLUKE
Uz članak 1. 

Predmetnim člankom dopunjava se članak 9. stavak 1. koji se odnosi na prava i pomoći u sustavu socijalne skrbi Grada Osijeka. Naime, ovom dopunom definira se, kao pomoć u sustavu socijalne skrbi Grada Osijeka, besplatni prijevoz za umirovljenike i osobe starije od 65 godina bez prihoda te se obavlja nomotehnička izmjena.
Uz članak 2.
Predmetnim člankom mijenja se članak 18. stavak 3. koja se odnosi na način plaćanja izvršene usluge privremenog smještaja beskućnika u prihvatilište. Naime, Grad Osijek i pružatelj navedene usluge će ugovorom, kojim će urediti međusobne odnose i obveze u pružanju usluge privremenog smještaja beskućnika, preciznije definirati usluge i način plaćanja izvršene usluge.
Uz članak 3.
Predmetnim člankom mijenja se članak 24. stavak 3. na način da se iskaz valute iz "kuna" mijenja u "euro". Nadalje, povećava se i iznos jednokratne pomoći koji se može priznati samcu ili obitelji i to sa dosadašnjih 1.000,00 kn (odnosno 132,72) eura na iznos od 200,00 eura. Predmetnim člankom mijenja se i stavak 4. istog članka na način da se propisuje mogućnost dodjele jednokratne pomoći u osobito opravdanim slučajevima i iznosu većem od 200,00 eura, posebnim aktom Gradonačelnika, a po prijedlogu Upravnog odjela. Predmetnim člankom stavak 5. se briše.

Uz članak 4.
Ovim člankom predložene su izmjene u članku 27. stavku 2. koje se odnose na zakonsku izmjenu naziva Hrvatskog zavoda za socijalni rad.
Uz članak 5.
Ovim člankom predložene su dopune odluke, a koje se odnose na uvođenje nove socijalne pomoći, besplatnog prijevoza za sve umirovljenike (bez obzira na dob i visinu mirovine) te za osobe starije od 65 godina koje nisu umirovljenici i ne ostvaruju prihod po osnovi radnog odnosa (plaću). Nadalje, uređuje se način ostvarivanja  navedenog prava kao i način na koji će Grad Osijek obavljati plaćanja pružatelju predmetne usluge.
Uz članak 6.
Ovim člankom obavlja se izmjena numeracije naslova. 
Uz članak 7.
Ovim člankom predložene su izmjene u članku 40.a stavku 1. i stavku 5. koje se odnose na zakonsku izmjenu naziva Hrvatskog zavoda za socijalni rad.
Uz članak 8.
Ovim člankom propisuje se prijelazni režim u odnosu na započete postupke odobravanja jednokratne pomoći.
Uz članak 9.
Ovim člankom propisuje se stupanje na snagu Odluke. Propisano je da Odluka stupa na snagu osmoga dana od dana objave u Službenom glasniku Grada Osijeka, osim odredbe članka 5.  Odluke koja stupa na snagu 1. svibnja 2025.
Nacrt Odluke o izmjenama i dopunama Odluke o pravima i pomoćima u sustavu socijalne skrbi Grada Osijeka bio je stavljen na savjetovanje sa zainteresiranom javnošću u razdoblju od _____________ . i na isti  ________.
Izvješće o provedenom savjetovanju sa zainteresiranom javnošću u prilogu je ovog obrazloženja.

4.
PROCJENA SREDSTAVA POTREBNIH ZA PROVOĐENJE ODLUKE TE 
NAČIN NJIHOVOG OSIGURANJA

Za provođenje ove Odluke sredstva će se osigurati izmjenama i dopunama Proračuna Grada Osijek za 2025. i projekcijama za 2026. i 2027. godinu.
Sukladno iznesenom, predlaže se Gradskom vijeću Grada Osijeka donošenje Odluke koja u prijedlogu glasi:

Na temelju članka 289. stavka 7. Zakona o socijalnoj skrbi ("Narodne novine" br. 18/22, 46/22, 119/22, 71/23 i 156/23), članka 35. točke 2. Zakona o  lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 19. stavka 1. točke 2. Statuta Grada Osijeka ("Službeni glasnik" Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21- pročišćeni tekst i 8/24) Gradsko vijeće Grada Osijeka na __ sjednici održanoj _________ 2025., donijelo je
O D L U K U

o izmjenama i dopunama Odluke o pravima i pomoćima u sustavu socijalne skrbi

Grada Osijeka
Članak 1.

U Odluci o pravima i pomoćima u sustavu socijalne skrbi Grada Osijeka ("Službeni glasnik" Grada Osijeka br. 14/16, 2/17, 6/18, 20A/18, 13A/20 i 18/22) u članku 9. stavku 1. iza točke 16. dodaje se nova točka 17. koja glasi:

"17. 
besplatan javni gradski prijevoz za umirovljenike i osobe starije od 65 godina".


Dosadašnja točka 17. postaje točka 18.


U stavku 3. brojka "17" zamjenjuje se brojkom "18".

Članak 2.

U članku 18. stavak 3. mijenja se i glasi:


"Grad Osijek i pružatelj usluge iz stavka 2. ovog članka sklopit će ugovor u kojem će definirati usluge i način plaćanja usluge."

Članak 3.


U članku 24. stavku 3. brojka i riječ: "1.000.00 kn" zamjenjuju se brojkom i riječi: "200,00 eura".

Stavak 4. mijenja se i glasi:


"Iznimno od stavka 3. ovog članka, u osobito opravdanim slučajevima, kada to zahtijevaju životne okolnosti u kojima se samac ili kućanstvo nalazi, može se odobriti jednokratna pomoć u iznosu većem od 200,00 eura, posebnim aktom Gradonačelnika, a po prijedlogu Upravnog odjela."

Stavak 5. briše se.

Članak 4.


U članku 27. stavku 2. riječi: "Centrom za socijalnu skrb Osijek" zamjenjuju se riječima: "Hrvatskim zavodom za socijalni rad, Područnim uredom Osijek".

Članak 5.


Iza članka 39. dodaje se članak 39.a s naslovom iznad njega koji glasi:

" 17.

Besplatan javni prijevoz za umirovljenike i osobe starije od 65 godina
Članak 39.a
Besplatan javni gradski prijevoz mogu ostvariti:

· umirovljenici (bez obzira na dob i visinu mirovine) i

· osobe starije od 65 godina života bez prihoda, odnosno novčanih sredstava 

ostvarenih po osnovi rada ili mirovine.

 Za besplatan javni gradski prijevoz osobe iz stavka 1. ovog članka koristit će umirovljeničku karticu Gradskog prijevoza putnika d.o.o. Osijek (u daljnjem tekstu: GPP) koju će mjesečno nadopunjavati na predviđenim prodajnim mjestima. 

Korisnike prava iz stavka 1. ovog članka na njihov zahtjev utvrđuje GPP na temelju dokaza potrebnih za ostvarivanje ove pomoći.


Grad izvršava mjesečna plaćanja troškova prijevoza na temelju uredno ispostavljenog računa GPP-a za prethodni mjesec.".
Članak 6.

U naslovu ispred članka 40. broj "17." mijenja se u broj "18".
Članak 7.

U članku 40.a stavku 1. riječi: "Centra za socijalnu skrb" zamjenjuju se riječima: "Hrvatskog zavoda za socijalni rad, Područni ured Osijek".


U stavku 5. riječi:" Hrvatskom zavodu za socijalnu skrb" zamjenjuju se riječima: "Hrvatskom zavodu za socijalni rad, Područnom uredu Osijek".
Članak 8.

Postupci za priznavanje prava na jednokratnu pomoć koji su započeti na temelju Odluke o pravima i pomoćima u sustavu socijalne skrbi Grada Osijeka (Službeni glasnik Grada Osijeka br. 14/16, 2/17, 6/18, 20A/18, 13A/20 i 18/22) dovršit će se prema odredbama ove Odluke.
Članak 9.

 
Ova Odluka stupa na snagu osmoga dana od dana objave u Službenom glasniku Grada Osijeka, osim odredbe članka 5. ove Odluke koja stupa na snagu 1. svibnja 2025. 
KLASA: 024-03/25-01/4

URBROJ: 2158-1-10/1-25-2

Osijek,  __. 2025.

PREDSJEDNIK

GRADSKOG VIJEĆA

prof. dr. sc. Tihomir Florijančić 
